.td_uid_2_609f551ce351d_rand.td-a-rec-img{text-align:left}.td_uid_2_609f551ce351d_rand.td-a-rec-img img{margin:0 auto 0 0} Il-Kummissjoni Elettorali mhix se tilqa' t-talba ta' Prof. Arnold Cassola biex tinvestiga E-Grant għaliex skont Cassola, "qalet li l-iffinanzjar tal-partiti għandu xi difetti serji u mhuwiex applikabbli fl-istat kurrenti." Il-Kummissarju Elettorali Joe Camilleri wieġeb lil Prof. Cassola dwar meta l-kandidat indipendenti talab li tinfetaħ investigazzjoni fuq E-Grant, billi f'kitba fuq Facebook, Keith Schembri rrefera għal "E-Grant" minflok għal "Egrant," kif normalment kien jinkiteb isem il-kumpanija sigrieta li kien ġie allegat li kienet ta' Joseph Muscat u martu Michelle. Inkjesta tal-Imħallef Aaron Bugeja, dak iż-żmien Maġistrat, ma kienet sabet l-ebda provi li dan hu minnu. Muscat kien sejjaħ din l-allegazzjoni l-akbar gidba fl-istorja politika Maltija. Kien Newsbook.com.mt l-ewwel li rrapporta li bosta li nnutaw dan id-dettall fil-kitba ta' Schembri jumejn qabel ġie arrestat bdew jistaqsu jekk dan kienx sempliċiment żball tat-tipa ta' Schembri jew jekk Schembri kitibx E-Grant hekk apposta biex iwassal xi tip ta' messaġġ, possibbilment li ried ifisser Election Grant. Żball jew messaġġ? Cassola kiteb li dan saħħaħ l-impressjoni li din il-kumpanija sigrieta twaqqfet biex tkun veikolu għall-ġbir ta' fondi għall-Partit Laburista. Huwa kiteb lill-Kummissjoni Elettorali biex tinvestiga peress li ġbir ta' fondi b'dan il-mod imur kontra l-liġi dwar il-finanzjament tal-partiti politiċi. X'qalet il-Kummissjoni Elettorali? Fit-tweġiba tiegħu lil Cassola, Camilleri qallu li l-Kummissjoni ddiskutiet it-talba tiegħu u wara parir legali, infurmatu li hija tinvestiga biss l-operat ta' partiti politiċi u li tassigura li kull donazzjoni ta' dak il-partit tkun riflessa fil-kontabbiltà tal-partit, u li r-rapporti li għandhom isiru skont il-liġi jkunu korretti. Camilleri rrefera għal-liġi dwar dan, li tgħid: "Kull min xjentement jagħmel xi att bi tkomplija ta' xi arranġament li jiffaċilita jew x'aktarx jiffaċilita, kemm permezz ta' xi ħabi jew it-travestiment jew mod ieħor, l-għoti ta' donazzjonijiet mogħtija lil partit politiku, membru ta' partit politiku jew kandidat, minn xi persuna jew korp ieħor barra minn donatur permissibbli, jeħel multa amministrattiva ta' mhux aktar minn €20,000. " Irrefera wkoll għas-sentenza tal-Qorti Kostituzzjonali fit-8 t'Ottubru tal-2018, meta rat għadd ta' drabi li nkiser l-att dwar il-finanzjament tal-partiti, partikolarment li multi li jingħataw taħt dan l-att jirrenduha impossibbli li l-Kummissjoni tinvestiga ta' każ ta' qabel sakemm ma jkunx hemm bidla fil-liġi. Cassola jirreaġixxi Fir-reazzjoni tiegħu għal dan, Cassola kkummenta dwar kif Malta ilha dawn l-aħħar tliet snin b'liġi ta' finanzjament tal-partiti mhux kostituzzjonali, mhux infurzabbli, u mhux eżistenti. Temm jgħid li l-Partit Laburista u l-Partit Nazzjonalista jistgħu jilagħbu bil-liġi kemm iridu ladarba m'hemmx liġi li taħdem li tirregolahom. Ritratt meħud minn filmat ta' Miguela Xuereb It-talba ta' Cassola Tintalab investigazzjoni dwar jekk inġabrux flus permezz ta' E-Grant Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_609f551ce37d7_rand.td-a-rec-img{text-align:left}.td_uid_3_609f551ce37d7_rand.td-a-rec-img img{margin:0 auto 0 0}